মেস ভাড়া দিয়েছেন এক জনকে। অথচ নাম ভাঁড়িয়ে থাকছেন অন্য কেউ। বিভিন্ন বিতর্কেও জড়িয়ে পড়ছেন ওই ‘অতিথি’রা। সমস্যা মেটাতে ভোটার কার্ড বাধ্যতামূলক করার পাশাপাশি আবাসিকদের পরিবারের সঙ্গেও নিয়মিত যোগাযোগ রাখতে শুরু করেছেন যাদবপুরের মেসমালিকদের একাংশ।
নবনগরের এক মেসমালিকের কথায়, ‘‘সম্প্রতি পুলিশের পক্ষ থেকে আমাকে জানানো হয়েছে, এলাকার বিভিন্ন মেসে বেশ কিছু পড়ুয়া নাম ভাঁড়িয়ে থাকছেন। তাঁদের একাংশ ভাঙড়ের আন্দোলনের সঙ্গেও যুক্ত। এর পরই আমার মেসের আবাসিকদের জানিয়ে দিয়েছি, এখানে থাকতে হলে ভোটার এবং আধার কার্ড জমা দিতেই হবে। আমার সঙ্গে কথা না বলে মেসে বাইরের কাউকে রাতে রাখাও যাবে না।’’ তিনি জানান, সমস্যা এড়াতে আবাসিকদের অভিভাবকদের সঙ্গে নিয়মিত যোগাযোগ রাখছেন তিনি।
প্রসঙ্গত, গত ৫ মে বাপুজিনগর এলাকার একটি ক্লাবের সদস্যদের সঙ্গে বচসা এবং হাতাহাতিতে জড়িয়ে পড়েন কয়েকটি মেসের আবাসিকেরা। ওই এলাকার বাসিন্দা ঋষভ দত্তের কথায়, ‘‘যারা আমাদের সঙ্গে ঝামেলা করেছিল, তাদের অধিকাংশই মেসগুলির বৈধ আবাসিক নয়।’’ স্থানীয় মেস-মালিক অরিন্দম চৌধুরী বলেন, ‘‘সম্প্রতি এই প্রবণতা বেড়েছে। আমরা কড়া হাতে বিষয়টি সামলাব।’’
যাদবপুর বিশ্ববিদ্যালয়কে কেন্দ্র করে ওই এলাকায় কয়েক হাজার ছাত্রছাত্রী মেসে এবং পেয়িং গেস্ট হিসেবে থাকেন। বাম আমলের শেষ দিকে ওই মেসের আবাসিকদের একাংশের বিরুদ্ধে অতি বাম রাজনীতিতে জড়িয়ে পড়ার অভিযোগ উঠেছিল। পালবাজার, বিক্রমগড় এবং বাঘাযতীন এলাকায় এ নিয়ে একাধিকবার গোলমালও হয়েছিল। কয়েক বছরের বিরতির পর ভাঙড়কে কেন্দ্র করে ফের এই এলাকায় মাথাচাড়়া দিয়েছে একই সমস্যা।